Våren 2020

Semesteroppgave

KUN2240 – Kunst og fotografi

Utlevering av oppgave: 4.05. kl. 10:00

Innlevering av oppgave: 2.06. kl. 14:00 i Inspera

*Å skrive semesteroppgave innebærer rett til individuell veiledning fra faglærer. Kommentarer til den obligatoriske oppgaven og muntlig fremlegg regnes som en slik veiledning. Har du behov for mer veiledning kan du kontakte meg på epost.*

**Essayoppgave:**

Definer, diskuter og kontekstualiser den fotografiske sjangeren du har blitt tildelt til muntlig fremlegg. Ta utgangspunkt i en eller flere selvvalgte fotografer og deres verk for å belyse din problemstilling. Det obligatoriske fremlegg er å regne som et forarbeid til semesteroppgaven.

Formelle krav:

Bruk både pensum og tilleggslitteratur for å svare på oppgaven.

Omfang: 8-10 sider à 2.300 tegn. Evt. bilder er vedlegg, og regnes ikke med i sideantallet. Anbefalt skrifttype er Times New Roman (12 punkt) med 1 1⁄2 linjeavstand. Oppgaven vurderes med bokstavkarakterer A-F. A er beste karakter, F er stryk.

Besvarelser uten kildehenvisninger (noteapparat og litteraturliste) godtas ikke. Det opplyses om at Chicago-stilen anbefales på kunsthistorie. Vi forventer at alle besvarelser oppfyller formelle krav til akademisk skriving: http://www.hf.uio.no/studier/ressurser/kilder/

Dersom du leverer en besvarelser med mangelfulle eller misvisende kildehenvisninger kan du bli mistenkt for fusk: <https://www.uio.no/studier/admin/eksamen/fusk/>

Sensorveiledning:

Det er et krav å benytte seg av pensum og det forventes også at det trekkes inn relevant tilleggslitteratur.

Pensum:

Clarke, Graham: *The Photograph*

Barrett, Terry Michael: *Criticizing Photographs: An Introduction to Understanding Images*

Larsen, Peter: *Album: Fotografiske motiver*

Marien, Mary Warner: *Photography: A Cultural History*

For å få en god karakter (A-B) bør studenten kunne problematisere de enkelte fotografiske sjangre i forhold til oppfatninger og holdninger som etablerer seg i løpet av fotografiets historie.

Studenter som skriver om dokumentar som fotografisk sjangre bør f.eks. kunne diskutere/ problematisere sjangerens skiftende forhold til sannhetsaspekt, objektivitet, virkelighet, autentisitet og bruksområder.

Studenter som skriver om portrett/ selvportrett/ selviscenesettelse bør kunne problematisere forhold rundt identitet, subjekt, sosial status.

Forøvrig gjelder den generiske sensorveiledning og «karakterbeskrivelse for kunsthistorie» som du finner på emnets nettside.

Sensorveiledning semesteroppgave KUN2240 Vår 2020

Gode besvarelser oppfyller nedenstående krav og gis karakteren C.
En god besvarelse er et faglig essay som besvarer den gitte oppgaven på en god måte, og retter seg mot en akademisk leser. Et slikt essay inneholder en innledning som presenterer tematikken og kandidatens prosjekt, herunder en problemformulering som presiserer den gitte oppgaven nærmere. I en god besvarelse er problemformuleringen faglig relevant, begrunnet og presist formulert.

I hoveddelen i en god besvarelse vil kandidaten veksle mellom å redegjøre, tolke/analysere og diskutere/drøfte/sammenlikne, kontekstualisere. En god besvarelse vil gjerne inneholde både parafraser i tillegg til direkte sitater fra originaltekstene, og kommentarer/diskusjoner av sitatene. Videre vil hoveddelen i en god besvarelse også inneholde metakommuniserende delinnledninger og delavslutninger/-konklusjoner/-oppsummeringer slik at besvarelsen får en rød tråd. Det innebærer at oppgavens deler henger sammen, at oppgaven har en helhetlig struktur og ikke bare består av mange deler som behandler temaet på ulike måter.

En god besvarelse vil kontekstualisere pensumlitteraturen, tematikken og problemstillingen som behandles i essayet. Kandidaten kan om ønskelig trekke inn litteratur (både originaltekster og sekundærlitteratur) utover pensum, men kan ikke velge bort pensumlitteratur.

Kandidaten vil i avslutningen i en god bevarelse oppsummere oppgavens delkonklusjoner for deretter å konkludere i lys av problemformuleringen og det overordnete prosjektet som ble gitt av oppgaveteksten.

Kandidaten vil anvende nødvendige faguttrykk og forklare disse begrepene første gang de anvendes.

I en god besvarelse vil kandidaten oppgi alle kildene som anvendes i tråd med fagets konvensjoner (fotnoter som oppgir forfatterens navn, verkets tittel, og sidetall), og ha med en alfabetisk ordnet litteraturliste hvor alle kildene angis fullstendig.

En god besvarelse vil ha en ryddig layout i tråd med fagets konvensjoner. En god besvarelse viser at kandidaten behersker å skrive et essay på alminnelig godt og korrekt norsk (eller evt andre språk der det er aktuelt).

En god besvarelse svarer på det den gitte oppgaveteksten spør om i lys av kandidatens presiserte problemstilling.

Gode besvarelser oppfyller ovennevnte krav og gis karakteren C.

Hvis flere av ovennevnte krav ikke oppfylles vil besvarelsen anses som middels god (D) eller svak (E). Hvis mange av de ovennevnte kravene ikke er oppfylt vil besvarelsen anses som for dårlig til å kunne aksepteres (F).

Svært gode besvarelser (A eller B) vil i tillegg til ovennevnte krav vise selvstendighet, refleksjon og originalitet. Svært gode besvarelser vil også reflektere teoretisk-metodisk over problemformuleringen og/eller den tematiske kontekstualiseringen.